ધ ઇન્સ્ટિટ્યૂટ ઓફ ચાર્ટર્ડ એકાઉન્ટન્ટસ ઓફ ઇન્ડિયા (ICAI)ની અમદાવાદ બ્રાન્ચ દ્વારા રવિવારે સ્થાપનાના ૬૯ વર્ષની ઉજવણી કરાઈ હતી. તેના ભાગરૂપે સ્વાસ્થ્ય જાગૃતિ ઝૂંબેશ, બ્લડ ડોનેશન કેમ્પ, વૃક્ષારોપણ જેવા કાર્યક્રમો યોજાયા હતા. સી.એ. નીરવ ચોક્સીએ કહ્યું કે આ વર્ષે ICAI ૭૦માં વર્ષમાં પ્રવેશ કરી રહી છે તેને ધ્યાનમાં રાખીને ભાઇચારા અને આનંદની થીમ પર સી.એ. દિવસની ઉજવણી કરાઈ છે. પ્લેટિનમ જ્યુબિલી ઉજવણી અંતર્ગત ૭૦ કે તેથી વધુ વયના વરિષ્ઠ સી.એ. સભ્યોનું સન્માન કરાયું હતું. તેમણે કહ્યું કે આગામી દિવસોમાં મુખ્યમંત્રી એપ્રેન્ટીસશીપ યોજના અંતર્ગત અમને સરકાર દ્વારા સબસીડી અપાશે, જેના આધારે ઉમેદવારોની ભરતી કરાશે. હાલમાં અંદાજે ૧ હજાર એપ્રેન્ટીસની ભરતી કરવાનો લક્ષ્યાંક છે આગામી દિવસોમાં આ આંકડો વધશે. હવે ઇન્સ્ટિટ્યૂટ દ્વારા આર્ટિકલશીપ કરતાં ઉમેદવારો એક વર્ષ પૂરું કરે ત્યારે તેની ઓનલાઇન એક્ઝામ લેવાશે. આર્ટિકલશીપનું બીજુ વર્ષ પૂર્ણ થાય ત્યારે ફરી પરીક્ષા લેવામાં આવશે. આ પરીક્ષામાં જે ગ્રેડ મળશે તેનો સી.એ.ના ફાઇનલ પરિણામમાં સામેલ કરાશે.